b'\n_START_ARTICLE_\nGeorgis Lozanovas\n_START_SECTION_\n\xc5\xa0eima\n_START_PARAGRAPH_\nGeorgis Lozanovas gim\xc4\x97 inteligent\xc5\xb3 \xc5\xa1eimoje. Jo t\xc4\x97vas dirbo docentu unversitete; v\xc4\x97liau \xe2\x80\x93 mokykl\xc5\xb3 inspektoriumi, istorijos mokytoju. Lozanovo mama \xe2\x80\x93 teisinink\xc4\x97. Mama mir\xc4\x97 Georgiui sulaukus vos 2 met\xc5\xb3. Georgis buvo jautrus vaikas, nuolat priimdamas sprendimus, i\xc5\xa1 t\xc4\x97vo pasakojim\xc5\xb3 bandydavo \xc4\xafsivaizduoti mam\xc4\x85 bei mintyse pra\xc5\xa1ydavo jos pagalbos._NEWLINE_Kai Georgiui buvo 18 met\xc5\xb3, Bulgarijoje vald\xc5\xbei\xc4\x85 per\xc4\x97m\xc4\x97 komunistai. Georgis Lozanovas buvo suimtas, laikytas kal\xc4\x97jimo r\xc5\xabsyje. Jaunuolis nuolat buvo kankinamas reikalaujant i\xc5\xa1duoti tariamo s\xc4\x85mokslo prie\xc5\xa1 komunistin\xc4\xaf re\xc5\xbeim\xc4\x85 bendrininkus, draugus. I\xc5\xa1leistas i\xc5\xa1 kal\xc4\x97jimo Lozanovas buvo persekiojamas, tod\xc4\x97l tur\xc4\x97jo kelet\xc4\x85 kart\xc5\xb3 pakeisti gyvenam\xc4\x85j\xc4\x85 viet\xc4\x85.\n_START_SECTION_\nStudijos\n_START_PARAGRAPH_\nGeorgis Lozanovas 6 metus studijavo medicin\xc4\x85 bei teis\xc4\x99 Sofijos universitete. Studijas baig\xc4\x97 su pagyrimu. Specializacija \xe2\x80\x93 psichiatrija bei neurologija, nors tuo metu pagrindin\xc4\x97 jo dom\xc4\x97jimosi sritis buvo psichoterapija._NEWLINE_Bebaigiant studijas, saugumas v\xc4\x97l surado Lozanov\xc4\x85: jaunuolis buvo i\xc5\xa1brauktas i\xc5\xa1 student\xc5\xb3 s\xc4\x85ra\xc5\xa1\xc5\xb3. Vieno profesoriaus, mamos \xc5\xa1eimos draugo bei parlamento nario d\xc4\x97ka Georgis buvo priimtas atgal \xc4\xaf universitet\xc4\x85, susirado darb\xc4\x85._NEWLINE_Rezident\xc5\xabros studij\xc5\xb3 metu Lozanovas dirbo gydytoju; 5 metus \xe2\x80\x93 did\xc5\xbeiausiose Bulgarijos psichiatrin\xc4\x97se ligonin\xc4\x97se, Byala ir Kurilo miestuose, paskutinius 2 metus \xe2\x80\x93 Kurilo ligonin\xc4\x97s direktoriumi._NEWLINE_1971 m. Georgis Lozanovas Bulgarijos moksl\xc5\xb3 akademijoje apgyn\xc4\x97 medicinos moksl\xc5\xb3 daktaro disertacij\xc4\x85, vykd\xc4\x97 sugestopedijos eksperimentus, \xc4\xafgijo neurofiziologijos specializacij\xc4\x85. \xc5\xbdinias gilino smegen\xc5\xb3 veiklos tyrim\xc5\xb3 srityje. Doktorant\xc5\xabros studij\xc5\xb3 metu jaunasis mokslininkas paraleliai baig\xc4\x97 pedagogik\xc4\x85 bei psichologij\xc4\x85.\n_START_SECTION_\nProfesin\xc4\x97 veikla\n_START_PARAGRAPH_\nBaig\xc4\x99s studijas, Georgis Lozanovas prad\xc4\x97jo d\xc4\x97styti auk\xc5\xa1tojoje mokykloje, vert\xc4\x97si gydytojo praktika. 9 metus dirbo gydytoju Sofijos Psichoneurologiniame dispanseryje, u\xc5\xbesi\xc4\x97m\xc4\x97 psichoterapija su ambulatoriniais pacientais, 2 metus gilino \xc5\xbeinias Psichoterapijos institute (dar doktorant\xc5\xabros studij\xc5\xb3 metu). Lozanovas d\xc4\x97l konfrontacijos su saugumo tarnybomis ir d\xc4\x97l policijos persekiojimo tur\xc4\x97jo kelet\xc4\x85 kart\xc5\xb3 pakeisti darboviet\xc4\x99, nors ir jo darbdaviai pageidavo, kad jis likt\xc5\xb3 b\xc5\xabtent j\xc5\xb3 vadovaujamose \xc4\xafstaigose._NEWLINE_1963 buvo atleistas i\xc5\xa1 Sofijos Psichoneurologinio dispanserio; dirbo automechaniku, kadangi tur\xc4\x97jo i\xc5\xa1laikyti \xc5\xa1eim\xc4\x85 (tuo metu buvo ved\xc4\x99s ir tur\xc4\x97jo s\xc5\xabn\xc5\xb3).\n_START_SECTION_\nMokslin\xc4\x97 veikla\n_START_PARAGRAPH_\nLozanovo mokslini\xc5\xb3 interes\xc5\xb3 sritis \xe2\x80\x93 smegen\xc5\xb3 veiklos rezervai, mokymasis, jo terapeutiniai, pedagoginiai bei sugestyviniai metodai, ne\xc5\xbeinomos ar nei\xc5\xa1tirtos smegen\xc5\xb3 funkcijos. Atrad\xc4\x99s nepaprastai veiksmingus mokymosi metodus, Lozanovas pasi\xc5\xa1vent\xc4\x97 i\xc5\xa1tyrin\xc4\x97ti atskirus neurofiziologinius mokymosi veiksnius._NEWLINE_Jis \xc4\xafsteig\xc4\x97 Sugestologijos institut\xc4\x85 Sofijoje. Jame dirbo apie 100 etatini\xc5\xb3 darbuotoj\xc5\xb3. Insitute buvo naudojamasi tuo metu moderniausia elektrofiziologijos laboratorija._NEWLINE_Lozanovas taip pat \xc4\xafsteig\xc4\x97 ir v\xc4\x97liau 10 met\xc5\xb3 vadovavo Sugestologijos bei asmens vystymosi tyrim\xc5\xb3 centrui (katedrai) Sofijos universitete._NEWLINE_1978 metais Lozanovas savo tyrim\xc5\xb3 i\xc5\xa1vadas pateik\xc4\x97 UNESCO organizacijai. 1979 Lozanovas buvo sulaikytas pasienyje, prie\xc5\xa1 jam vykstant dalykiniais reikalais \xc4\xaf JAV, atimtas pasas. Iki pat 1989 jam buvo taikomas nam\xc5\xb3 are\xc5\xa1tas; taigi kelion\xc4\x97s buvo u\xc5\xbedraustos._NEWLINE_Lozanovas buvo priverstas nutraukti paskaitas universitete, kaip anks\xc4\x8diau negal\xc4\x97jo dalyvauti televizijoje, susira\xc5\xa1in\xc4\x97ti, k\xc4\x85 nors publikuoti, susisiekti telefonu arba bendrauti su u\xc5\xbesienie\xc4\x8diais, gauti vis\xc4\x85 norim\xc4\x85 informacij\xc4\x85 apie \xc4\xafvykius pasaulyje. Are\xc5\xa1to re\xc5\xbeimo metu Lozanovui leista va\xc5\xbein\xc4\x97ti tik iki instituto. Mokslininko teorijos apie smegen\xc5\xb3 veiklos rezervus bei samprotavimai apie laisv\xc4\x99 prie\xc5\xa1taravo tuo metu vyraujan\xc4\x8diai komunistinei ideologijai ir valstybiniam re\xc5\xbeimui, \xc4\xafsiskverbusiam \xc4\xaf visas gyvenimo sritis.\n_START_SECTION_\nDabartis\n_START_PARAGRAPH_\n1989 pasikeitus politinei situacijai Lozanovas prad\xc4\x97jo mokyti gydytojus bei pedagogus. Mokslin\xc4\x97s veiklos metu Lozanovas buvo pakviestas 6 metus dirbti Mokymosi studij\xc5\xb3 tyrim\xc5\xb3 institute (Forschungsinstitut f\xc3\xbcr Lernenstudien). Lozanovas vadovavo Vienos pedagogikos akademijos Vaik\xc5\xb3 sugestopedijos departamentui prie Austrijos \xc5\xa1vietimo ministerijos._NEWLINE_Lozanovas \xc4\xafsteig\xc4\x97 ir \xc5\xa1iuo metu vis dar metodologi\xc5\xa1kai vadovauja daugeliui mokymosi institut\xc5\xb3 bei mokykl\xc5\xb3 visuose pasaulio kontinentuose. Jis persik\xc4\x97l\xc4\x97 gyventi ir dirbti \xc4\xaf Austrij\xc4\x85.'